32002R2355
L 351/42
JURNALUL OFÍCIAL AL UNIUNII EUROPENE
REGULAMENTUL (CE) NR. 2355/2002 AL COMISIEI
din 27 decembrie 2002
de modificare a Regulamentului (CE) nr. 438/2001 de stabilire a normelor de aplicare a Regulamentului (CE) nr. 1260/1999 al Consiliului privind sistemele de gestionare și control al asistenței acordate în temeiul Fondurilor structurale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale referitoare la Fondurile structurale (1), astfel cum a fost modificat ultima dată prin Regulamentul (CE) nr. 1447/2001 (2) al Consiliului, în special articolul 53 alineatul (2),
după consultarea comitetului instituit conform articolului 147 din tratat,
după consultarea comitetului structurilor agricole și de dezvoltare rurală,
după consultarea comitetului din sectorul pescuitului și acvaculturii,
întrucât:
(1)
Articolul 38 alineatul (6) din Regulamentul (CE) nr. 1260/1999 prevede ca autoritățile responsabile din statele membre să țină la dispoziția Comisiei toate documentele justificative referitoare la cheltuielile și la controalele aferente intervenției în cauză timp de trei ani de la plata efectuată de Comisie a soldului intervenției, cu excepția cazului în care există dispoziții contrare stipulate în acordurile administrative bilaterale.
(2)
Se recomandă să se precizeze categoriile de documente justificative care intră sub incidența acestei obligații, forma sub care acestea pot fi păstrate și obligația de a desemna organismele care trebuie să le dețină.
(3)
Deoarece documentele în cauză fac parte din pista de audit menționată la articolul 7 din Regulamentul (CE) nr. 438/2001 (3), este necesar să se adauge la acest articol dispozițiile necesare privind deținerea acestor documente.
(4)
Dispozițiile privind deținerea acestor documente sunt stabilite fără a aduce atingere altor norme comunitare sau naționale specifice.
(5)
Măsurile prevăzute de prezentul regulament sunt conforme cu avizul comitetului de dezvoltare și reconversie a regiunilor,
ADOPTĂ PREZENTUL REGULAMENT:
Articolul 1
Articolul 7 din Regulamentul (CE) nr. 438/2001 se modifică după cum urmează:
(a)
După alineatul (2) se inserează noul alineat (2a) următor:
„(2a)
(a)
Documentele justificative referitoare la cheltuielile și controalele menționate la articolul 38 alineatul (6) din Regulamentul (CE) nr. 1260/1999 cuprind:
-
documentele care se referă la cheltuieli specifice angajate și declarate, precum și la plăți efectuate în temeiul intervenției în cauză și necesare unei piste de audit suficiente, inclusiv documentele care constituie dovada livrării efective a produselor sau a prestării efective a serviciilor cofinanțate;
-
rapoartele și documentele referitoare la controalele efectuate în temeiul articolelor 4, 9, 10 și 15 din prezentul regulament.
Autoritățile naționale competente stabilesc organismul care păstrează documentele în perioada în cursul căreia se solicită deținerea acestora.
(b)
Documentele deținute trebuie să fie originale sau păstrate pe suport de date general acceptate.
Suporturile de date general acceptate includ în special:
-
fotocopiile documentelor originale;
-
microfișele documentelor originale;
-
versiunile electronice ale documentelor originale pe suport optic de date (CD-ROM, hard disc sau dischetă);
-
documentele care sunt numai în versiune electronică.
Procedura de certificare a conformității documentelor păstrate pe suporturi de date general acceptate cu originalele este definită de autoritățile naționale. Procedura trebuie să permită garantarea faptului că versiunile deținute sunt conforme cu legislația internă și sunt fiabile în scopul auditului. Atunci când documentele există numai în versiune electronică, sistemele informatice utilizate trebuie să fie conforme cu normele de securitate acceptate care garantează că versiunile electronice sunt conforme cu legislația internă și fiabile în scopul auditului.”
(b)
La alineatul (3), litera (a) se înlocuiește cu următorul text:
„(a)
să existe proceduri care să garanteze că documentele menționate la alineatul (2a) sunt păstrate conform cerințelor de la articolul 38 alineatul (6) din Regulamentul (CE) nr. 1260/1999 și de la anexa I la prezentul regulament;”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 decembrie 2002.